
R E F E R A T   D E   A P R O B A R E
[bookmark: _Hlk221185408]privind aprobarea Devizului general, actualizat, pentru obiectivul de investiții „CONSTRUIRE POD PESTE RÂUL CRIŞUL ALB PE STRADA CLOŞCA, ÎN MUNICIPIUL BRAD, JUDEȚUL HUNEDOARA”



Prin Hotărârea Consiliului Local nr. 128/2016, astfel cum a fost modificată și completată prin Hotărârea Consiliului Local nr. 57/2017 și, respectiv Hotărârea Consiliului Local nr. 55/2018, a fost aprobată Documentația tehnico-economică pentru obiectivul de investiții „CONSTRUIRE POD PESTE RÂUL CRIŞUL ALB PE STRADA CLOŞCA, ÎN MUNICIPIUL BRAD, JUDEȚUL HUNEDOARA”.
Importanța strategică a proiectului a fost recunoscută la nivel central prin Ordinul Ministrului Dezvoltării Regionale și Administrației Publice nr. 1495/2019 care a aprobat indicatorii tehnico-economici, investiția fiind transferată către Compania Națională de Investiții (CNI) pentru execuție.
Deși prin Hotărârea Consiliului Local nr. 139/2021 a fost aprobată cererea de finanțare și Devizul general estimativ de la acea dată, la suma de 18.176.592,68 lei (cu T.V.A.), respectiv 15.274.447,64 lei (fără T.V.A.), sistarea ulterioară a finanțărilor prin CNI și neincluderea proiectului în prima etapă a Programului „Anghel Saligny” au impus reevaluarea strategiei de implementare. În acest sens, prin Hotărârea Consiliului Local nr. 21/2022, Documentația tehnico-economică a fost actualizată, menținând obiectivul pe lista de priorități a Municipiului Brad.
Necesitatea acestei investiții nu este doar una de ordin edilitar, ci reprezintă o necesitate pentru siguranța publică și securitata civilă. Podul existent se află într-o stare avansată de degradare, reprezentând în prezent singura legătură rutieră viabilă între zona centrală a municipiului și cartierele situate pe malul drept al râului Crișul Alb.
Orice întârziere în reconstrucția acestuia pune în pericol continuitatea traficului și, mai grav, blochează accesul serviciilor de urgență (Ambulanță, ISU, Poliție). În contextul actual, realizarea lucrărilor în regim de urgență este singura soluție pentru a evita izolarea unei părți semnificative a populației și pentru a garanta siguranța circulației pe o infrastructură critică de interes public.
În prezent, Documentația tehnico-economică rămâne neschimbată sub aspectul soluțiilor constructive, însă se impune actualizarea exclusivă a Devizului General. Această actualizare, realizată de către S.C. ALDO S.R.L. Timișoara, este determinată de evoluția indicelui prețurilor de consum și a costurilor în construcții, valoarea totală fiind stabilită la suma de 21.579.991,06 lei (cu T.V.A.), respectiv 17.861.615,70 lei (fără T.V.A.), din care C+M = 14.266.254,44 lei (cu T.V.A.), respectiv 11.790.292,92 lei (fără T.V.A.).
Fără această actualizare financiară, nicio procedură de achiziție publică nu ar putea fi finalizată cu succes, deoarece prețurile din devizele vechi nu mai reflectă costurile reale de materiale, utilaje și manoperă. Aprobarea noilor indicatori valorici garantează fezabilitatea licitației și protejează proiectul de riscul de a rămâne fără ofertanți.
Având în vedere valoarea mare a investiției, bugetul local al Municipiului Brad este insuficient pentru a susține realizarea acesteia din resurse proprii fără a bloca alte linii bugetare esențiale (sănătate, educație, servicii publice, etc.). Din acest motiv, aprobarea Devizului general, actualizat, reprezintă o condiție esențială pentru continuarea demersurilor de finanțare de la bugetul de stat. Apelarea la bugetul de stat nu este o opțiune, ci o necesitate, cu atât mai mult cu cât statul are obligația de a asigura standarde de viață și siguranță minime în toate unitățile administrativ-teritoriale din țară.
În contextul celor de mai sus, am inițiat prezentul proiect de hotărâre prin care am propus aprobarea Devizului general, actualizat, pentru obiectivul de investiții „CONSTRUIRE POD PESTE RÂUL CRIŞUL ALB PE STRADA CLOŞCA, ÎN MUNICIPIUL BRAD, JUDEȚUL HUNEDOARA”  și îl supun spre dezbatere și aprobare plenului Consiliului Local al Municipiului Brad în forma prezentată.
Invoc în susţinerea propunerii mele prevederile art. 44 alin. (1) din Legea nr. 273/2006 privind finanţele publice locale, cu modificările și completările ulterioare, ale art. 7 alin. (6), art. 10 alin. (1) și alin. (4) din H.G. nr. 907/2016  privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice, modificările și completările ulterioare, ale  O.U.G.  nr. 114/2018 privind instituirea unor măsuri în domeniul investițiilor publice și a unor măsuri fiscal – bugetare, modificarea și completarea unor acte normative și prorogarea unor termene, cu modificările și completările ulterioare, ale art. 129 alin. (2) lit. d) și alin. (7) lit. n) din O.U.G. nr. 57/2019 privind Codul administrativ, cu modificările și completările ulterioare, precum și ale  Legii nr. 554/2004 a contenciosului administrativ, cu modificările și completările ulterioare.

